Novennas kārtības priekšlikums.

**Ievads**:

***Mācītājs***: Tēva un Dēla un Svētā Gara vārdā.

***Draudze***: Āmen!

***Mācītājs***: Lūgsim! Debesu Ķēniņ, iepriecinātāj, patiesības Gars, kas visur esi un visu piepildi, tu visa labā saturētāj un dzīvības devēj, nāc un mājo mūsos, un šķīstī mūs no visas nešķīstības, un, žēlīgais, atpestī mūsu dvēseles.

**Lasījumi un pārdomas pa dienām** (skat. zemāk pie attiecīgās dienas zem šī paša virsraksta)

**Lūgšanas pa tēmām** (skat. zemāk zem šī paša virsraksta. Var izvēlēties vienu vai vairākas tēmas katru dienu)

**Noslēgums**

***Diakons/lektors****:* Jēzus mums apsola:. *“Kur būtu kāds tēvs jūsu starpā, kas dotu savam dēlam čūsku, kad tas lūdz tam zivi? Jeb skarpiju, kad tas lūdz olu? Ja nu jūs, ļauni būdami, zināt dot saviem bērniem labas dāvanas, cik daudz vairāk jūsu Tēvs no debesīm dos Svēto Garu tiem, kas Viņu lūdz?"* (Lk.11:11-13)

Visi: **Mūsu Tēvs ...**

***Mācītājs:*** Visspēcīgais, mūžīgais Dievs, dod, ka savu gribu vienmēr pakārtojam Tavējai un ar skaidrotām sirdīm arvien kalpojam Tavai godībai. To lūdzam caur Jēzu Kristu, mūsu Kungu, kas līdz ar Tevi un Svēto Garu dzīvo un valda mūžīgi

***Draudze:*** Āmen.

***Mācītājs:*** Lai mūs svētī un pasargā visuvarenais Dievs - Tēvs un Dēls un Svētais Gars!

***Draudze:*** Āmen.

**Lasījumi un pārdomas pa dienām**

**1. diena**

**Lasījums** Jņ16:7 Jēzus saka: *“Jums ir labāk, ka es aizeju. Ja es neaizeju, Aizstāvis pie jums nenāks, bet, ja es aizeju, es viņu sūtīšu pie jums. Un atnācis viņš pārliecinās pasauli par grēku, taisnību un tiesu”*

**Pārdomām**. Atkal un atkal Jēzus runā par Svēto Garu. Mācekļi šo runu nesaprot, Jēzus tiem stāsta, kas Svētais Gars ir, ko Svētais Gars darīs. Viņam tas ir svarīgi. Vai mums tas ir svarīgi? Tikpat?

**2. diena**

**Lasījums** Jņ 17:7,8 Jēzus lūdz: “*Tagad viņi ir atzinuši, ka viss, ko tu esi devis man, ir no tevis, ka es esmu devis viņiem vārdus, kurus tu devi man. Un viņi ir saņēmuši tos un patiesi atzinuši, ka es esmu izgāji no tevis, un viņi tic, ka tu mani esi sūtījis”.*

**Pārdomām**. Jēzus kalpošanu ir vadījusi Tēva sūtība. Uz saviem mācekļiem viņš ir skatījies kā uz Tēva dotiem. Tiem viņš ir devis mūžīgās dzīvības vārdus. Kuros vārdos Dievs mums runā dzīvību?

**3. diena**

**Lasījums:** Jņ 14:26. *Bet Aizstāvis, Svētais Gars, ko Tēvs sūtīs Manā Vārdā, Tas jums visu mācīs un atgādinās jums visu, ko Es jums esmu sacījis.*

**Pārdomām:** Svētais Gars bieži vada caur atgādināšanu. Viņš atgādina to, ko jau zinām.  Dažādos veidos Gars atgādina to, ko Jēzus ir teicis. Dieva vārdus, ko bijām piemirsuši vai nedomājām, ka tie būtu attiecināmi  uz konkrēto situāciju, Dieva vārdus, kas nāk prātā, kad meklējam padomu grūtā situācijā, tie kļūst nozīmīgi un aktuāli.

Vai mēs paļaujamies uz Svēta Gara vadību un  lūdzam Dieva vadību? Vai aizlūdzam  par vadītājiem un tiem,  kas atrodas vadošā amatā, lai tie vispirms meklētu vadību Jēzus teiktajā?

**4. diena**

**Lasījums**:  1. Kor 12:4-6 *“Ir dažādas dāvanas, bet tas pats Gars. Ir dažādas kalpošanas, bet tas pats Kungs. Ir dažādas spēka izpausmes, bet tas pats Dievs, kas visu visā rosina”.*

**Pārdomām**: Apustulis runā par Gara dāvanu daudzveidību dievkalpojumā. Gars dod gudrības un atziņas vārdus, dāvanas dziedināt, brīnumus darīt, pravietot, garu atšķiršanu, spēju runāt dažādās mēlēs. Garam ir ko dot.! Kuras Gara dāvanas mums ir nepieciešams?

**5. diena**

**Lasījums** Jņ 17:15 *Jēzus lūdz: ”Es nelūdzu, lai Tu viņus paņemtu no pasaules, bet lai tu viņus sargātu no ļaunā”*

**Pārdomām**. Jēzus lūdz, lai esam pasaulē, bet bez pasaules ļaunuma un viltības. Vai apzināmies brīžus, kas mūs iedzīvina? Kad jūtamies Dieva pasargāti?

**6. diena**

**Lasījums** Jņ 17:3 Jēzus lūdz: “*Mūžīgā dzīvība ir tā, ka tie pazīst tevi, vienīgo patieso Dievu un Jēzu Kristu, ko tu esi sūtījis”*

**Pārdomām**. Jēzus runā par pašu vērtīgāko - mūžīgo dzīvību. Tā ir saistīta ar Dieva pazīšanu. Dievs ir bezgalīgs. Tātad viņa iepazīšana ir bezgalīga. Vai iepazīt Dievu mums ir svarīgi? Vai ikdienā atrodam laiku, kurā pieaugt Dieva pazīšanā?

**7. diena**

**Lasījums** Jņ 17:22 **“***To godību, kuru tu man esi devis, es esmu devis viņiem, lai viņi būtu viens. Es viņos un tu manī, lai viņi būtu pilnīgi vienībā”.*

**Pārdomām.** Jēzus lūgšanā tik daudz kavējas pie vienotības. Kur šī Kristus ilgošanās pēc vienības paradās mūsu rīcībā?

**8. diena**

**Lasījums** Jņ 17:20 Jēzus lūdz: *“Es nelūdzu par viņiem vien, bet arī par tiem, kas tic uz mani caur viņu vārdiem, lai visi būtu viens, itin kā tu, Tēvs, manī un es tevī, tā lai viņi būtu mūsos; lai pasaule ticētu, ka tu mani esi sūtījis”.*

**Pārdomām**. Jēzus raugās nākotnē, kad viņu mācekļi liecinās citiem, un tie, savukārt, kļūs par Jēzus mācekļiem. Vai lūdzam Dievu par tiem, kuriem gatavojamies sludināt par Dievu? Kā mēs lūdzam?

**9. diena**

**Lasījums** 1. Kor 1:8 -9 *“Viņš jūs arī darīs stiprus līdz galam, nevainojamus mūsu Kunga Jēzus Kristus dienā. Dievs ir uzticīgs, kas jūs aicinājis Sava Dēla Jēzus Kristus, mūsu Kunga, sadraudzībā.”*

**Pārdomām.** Cilvēki bieži baidās atsaukties aicinājumam. Bailes neļauj redzēt labāku nākotni. Citus  paralizē iespējamā kritika.  Bet šeit ir apsolījums, kas iedrošina celties un strādāt. Kas palīdz mums atsaukties Dieva aicinājumam? Kā es   iedrošinu citus atsaukties Dieva aicinājumam? Kā mēs varam to izkopt un attīstīt?

**Lūgšanas pa tēmām**

**1. Par Svēto Garu, Baznīcu, apustuļiem**

***Diakons/lektors***: Pateiksimies Dievam par Baznīcu, kuru viņš virs zemes ir cēlis savam vārdam par godu un mums, cilvēkiem par pestīšanu

***Mācītājs***: Visuvarenais Dievs, Tu radīji cilvēku  pēc sava tēla un līdzības. Kad tas atkrita no Tevis, dzīvības Avota, tu to piecēli un pagodināji sava Dēla Baznīcā. Gods Tev, Kungs un pateicība!

***Draudze***: Āmen!

***Diakons/lektors***: Pateiksimies  Dievam par Svētā Gara nākšanu pirmajos Vasarsvētkos.

***Mācītājs***: Visuvarenais Dievs, kad pienāca Vasarsvētku dienu un visi bija sanākuši kopā, Tu piepildīji sava Dēla vārdus. Uguns mēles nolaidās no debesīm un iededzināja cilvēkos uzticības liesmas. Gods Tev, Kungs un pateicība!

***Draudze***: Āmen!

***Diakons/lektors***: Pateiksimies Dievam par apustuļiem

***Mācītājs***: Visuvarenais Dievs, siržu zinātājs, Tu izraudzījies Pēteri un Jāni, Jēkabu un Andreju, Filipu un Tomu, Bartolomeju un Mateju, Jēkabu, Alfeja dēlu un Sīmani Zēlotu, Jūdu, Jēkaba dēlu un Matiju. Viņi ir kļuvuši par Augšāmceltā lieciniekiem. Gods Tev, Kungs un pateicība!

***Draudze***: Āmen!

***Diakons/lektors***: Pateiksimies Dievam par izlīgumu, kuru viņš rada starp cilvēkiem.

***Mācītājs***: Visuvarenais Dievs, Tavs Dēls iedibināja Vārda un Sakramenta kalpošanu. Tavs dzīvu darošais Gars vēl aizvien cauri gadu simtiem nebeidz ap tiem pulcināt cilvēkus. Gods Tev, Kungs un pateicība!

***Draudze***: Āmen!

***Diakons/lektors***: Pateiksimies Dievam par Baznīcu, kuras daļa mēs esam

***Mācītājs***: Visuvarenais Dievs, Tu savu Dēlu mums esi atklājis kā Ceļu, tik daudzi pa to ir gājuši dzīvā ticībā, kas nesusi daudz augļu. Tavs Labais Gars ir bijis viņu prieks. Gods Tev, Kungs un pateicība!

***Draudze***: Āmen!

***Diakons/lektors***: Pateiksimies Dievam par Svētā Gara augļiem

***Mācītājs***: Visuvarenais Dievs, Tavos vārdos ir mūžīgā dzīvība. Tavs Gars ir devis  labus augļus: mīlestību un mieru, prieku un izturību, krietnumu un labestību, uzticamību, lēnprātību un savaldību.  Gods tev, Kungs un pateicība!

***Draudze***: Āmen!

**2. Par garīgās kalpošanas amatu**

***Diakons/lektors****:* Aizlūgsim par garīdznieka amatu

***Mācītājs****:* Kristu, kas esi Augstais priesteris, reiz Tu ieradīsies vadīt dievkalpojumu godībā, dāvā žēlastību visiem, kas kalpo garīgā amatā savus pienākumus šajos pēdējos laikos veikt tā, lai no Tevis saņemtu uzslavu. Mēs Tevi lūdzam, uzklausi mūs Kungs un Dievs!

***Draudze****:* Āmen!

***Diakons/lektors****:* Aizlūgsim par mūsu baznīcas bīskapiem

***Mācītājs****:* Kristu, kas esi bīskapu Bīskaps, dāvā savu Garu bīskapiem [..], lai viņi būtu svēti patiesībā, bez vainas, skaidru prātu, nosvērti, lietpratīgi skolotāji,  labi sava nama pārvaldnieki. Mēs Tevi lūdzam, uzklausi mūs Kungs un Dievs!

***Draudze****:* Āmen

***Diakons/lektors****:* Aizlūgsim par mūsu baznīcas mācītājiem

***Mācītājs****:* Kristu, kas esi Baznīcai uzticējis savus vārdus, dāvā svētību tiem, kas baznīcā veic mācītāja amatu, lai dzīvojot Tavu vārdu patiesībā, ar savu kalpošanu un dzīvesveidu viņi visiem spētu apliecināt Tavu Evaņģēliju. Mēs Tevi lūdzam, uzklausi mūs Kungs un Dievs!

***Draudze****:* Āmen

***Diakons/lektors****:* Aizlūgsim par diakoniem,

***Mācītājs****:* Kristu, tu, kas apustuļiem mazgāji kājas un tā rādīji kalpošanas piemēru, dāvā diakoniem žēlastību krietni veikt savu kalpošanas darbu, lai viņi iegūtu godājamu stāvokli sabiedrībā un dievticības noslēpumu spētu glabāt tīrā sirdsapziņā. Mēs Tevi lūdzam, uzklausi mūs Kungs un Dievs!

***Draudze****:* Āmen

***Diakons/lektors****:* Aizlūgsim par tiem garīdzniekiem, kas piedzīvo kādas grūtības

***Mācītājs****:* Kristu, kas sacīji, ka pasaulē mums būs bēdas, bet Tu pasauli esi uzvarējis, ļauj pie Tavas uzvaras atgriezties tiem, kas kalpošanā paguruši, grūtu nastu nospiesti, piedzīvo garīgus uzbrukumus, ir trūkumā un vajadzībās. Lūdzam par viņiem, viņu ģimenēm un saimēm. Dod, lai citiem kalpodami, paši netop Tevis atmesti. Mēs Tevi lūdzam, uzklausi mūs Kungs un Dievs!

***Draudze****:* Āmen

**3. Par amatpersonām, vadītājiem**

***Diakons/lektors****:* lūgsim par bīskapu kolēģiju

***Mācītājs****:* Kristu, kas sacīji: “Kur divi vai trīs ir Manā vārdā, tur es būšu viņu vidū!”; ļauj vienprātībā bīskapiem atrast Tavu padomu un atpazīt tavu vadību. Dāvā viņiem savu mieru! Mēs Tevi lūdzam, Kungs apžēlojies!

***Draudze****.* Āmen

***Diakons/lektors****:* lūgsim par prāvestiem

***Mācītājs****:* Kristu, mēs lūdzam par prāvestiem, lai viņiem izdotos iedzīvināt Tavus nodomus savos iecirkņos un draudzēs. Esi viņu vadītājs tur, kur jāizdara atbildīgas izvēles. Mēs Tevi lūdzam, Kungs apžēlojies!

***Draudze****.* Āmen

***Diakons/lektors****:* Aizlūgsim par Virsvaldi un tās darbiniekiem

***Mācītājs****:* Kristu, kas spēj darīt mūs par labiem namturiem, mēs aizlūdzam par Virsvaldi, tās darbiniekiem un vadītāju, lai viņi būtu tavā vadībā, ar prieku veicot savus darbus un redzot labus darba augļus. Mēs Tevi lūdzam, Kungs apžēlojies!

***Draudze****.* Āmen

**4. Par draudžu kalpotājiem**

***Diakons/lektors:*** Lūgsim par evaņģēlistiem un lektoriem.

***Mācītājs:*** Izlūdzamies, Dievs, Tavu pasargāšanu pār evaņģēlistiem un lektoriem, ka tie uzticēto kalpošanu varētu veikt ar svētu bijību. Tevi lūdzam, svētī!

***Draudze****:* Āmen

***Diakons/lektors***: Lūgsim par tiem, kas kalpo pie altāra

***Mācītājs****:* Dāvā tiem, kas kalpo pie altāra uzmanības un vērības garu, lai savus pienākumus Tavā svētajā vietā veic rūpīgi un apzinīgi. Tevi lūdzam, svētī!

***Draudze****:* Āmen

***Diakons/lektors****:* Lūgsim par tiem, kas veic draudzes padomes kalpošanu

***Mācītājs****:* Mēs lūdzam Gara vadību tiem, ko draudze izraudzījusies savai vadībai. Dāvā savu skaidrību lēmumos, lai katrs varētu savu kalpošanu veikt ar prieku. Tevi lūdzam, svētī!

***Draudze****:* Āmen

***Diakons/lektors***: lūgsim par Svētdienas skolu

***Mācītājs***: Mēs lūdzam Tavu vadību tiem, kas kalpo bērniem, lai viņos būtu tā ticības uguns, kuru Tu vēlējies iedegt visos. Tevi lūdzam, svētī!

***Draudze****:* Āmen

***Diakons/lektors***: lūgsim par diakonijas nozari

***Mācītājs****:* Lūdzam par diakonijas kalpotājiem, lai katrs priecīgi kalpo ar to dāvanu, ko no Tevis saņēmis.  Atjauno tos, kas paguruši. Tevi lūdzam, svētī!

***Draudze****:* Āmen

***Diakons/lektors****:* lūgsim par ērģelniekiem, koriem, baznīcas mūziķiem

***Mācītājs****:* Dievs, kura slava ir pāri visām mūsu slavas dziesmām, atdari prasmes tiem, kas dzied un spēlē, lai mūsu slavas dziesma  atskan debesīs, un ir par celsmi šeit, virs zemes. Tevi lūdzam, svētī!

***Draudze****:* Āmen

***Diakons/lektors****:* Aizlūgsim par tiem, kas rūpējas par dievnamu uzpošanu, labiekārtošanu un atjaunošanu

***Mācītājs***: Dievs, kas esi bezgala dāsns, dāvā gudrību, spēku un pacietību tiem, kas darbojas pie dievnamu uzturēšanas un atjaunošanas. Lai Tevi varam pagodināt par labi pabeigtiem darbiem. Tevi lūdzam, svētī!

***Draudze****:* Āmen

***Diakons/lektors****:* Aizlūgsim par tiem, kas ziedo un atbalsta.

***Mācītājs***: Dievs, kas esi uzrunājis mūsu ziedotājus un atbalstītājus, kas savus darba augļus izlieto Tava evaņģēlija nešanai un apliecināšanai, dāvā viņiem žēlastību un vadību, lai viņi iemanto mūžīgu svētību debesīs. Tevi lūdzam, svētī!

***Draudze****:* Āmen

***Diakons/lektors****:* Lūgsim par zvaniķiem

Mācītājs: Dievs, kuru gribam slavēt arī ar zvanu skaņām, dod, lai zvanu skaņas padzen visu garīgo tumsu, atmodina cilvēkos vajadzību pēc Tevis un ir par liecību Tavai klātbūtnei šīs pasaules likteņos. Tevi lūdzam, svētī!

***Draudze****:* Āmen

**5. Par draudžu locekļiem**

***Diakons/lektors****:* Lūgsim par bērniem

***Mācītājs****:* Dievs, kas esi sacījis, ka bērnos ir redzama Tava svētība, lai Tevis sargāti, bērni aug dievbijībā. Mēs Tevi lūdzam, uzklausi mūs, Kungs un Dievs!

***Draudze****:* Āmen

***Diakons/lektors****:* Lūgsim par jauniešiem

***Mācītājs****:* Dievs, Tu kas redzi ikviena dzīves ceļu, mēs uzticam Tavai apredzībai jauniešus, lai viņi nekļūtu šai pasaulei līdzīgi, bet atrod pamatu savām dzīvēm Tavā svētajā gribā. Mēs Tevi lūdzam, uzklausi mūs, Kungs un Dievs!

***Draudze****:* Āmen

***Diakons/lektors:*** Lūgsim par tiem, kas spēku briedumā

***Mācītājs:*** Dievs, Tu dod spēku mūsu miesai un garam. Vadi tos, kas savas dzīves un spēku pilnbriedā, ka viņi lieto tiem piešķirtās spējas un talantus tavas Valstības tuvināšanai, rādot ticības priekšzīmi un pamācot jaunākos, kā arī mīlestībā un sniedzot atbalstu vecākajiem. Mēs Tevi lūdzam, uzklausi mūs, Kungs un Dievs!

***Draudze:*** Āmen

***Diakons/lektors****:* Lūgsim par tiem, kas ir vecuma nespēkā

***Mācītājs****:* Dievs, kas esi no mūžības un mūžību, atjauno tos, kas piekusuši no gadu nastas, lai arī vecumā tie nes augļus un apliecina Tevi par savu patvēruma klinti. Mēs Tevi lūdzam, uzklausi mūs, Kungs un Dievs!

***Draudze****:* Āmen

**6. Par laulību, klostera brāļiem un māsām**

***Diakons/lektors****:* Aizlūgsim par laulības kārtu, lai tā būtu svēta

***Mācītājs****:* Dievs, kas esi radījis cilvēku, vīrieti un sievieti, lai viņi varētu būt viens otram, pasargā laulību no šīs pasaules, velna un patmīlības posta. Atjauno mīlestību un uzticību to starpā, kas paguruši. Esi padoms un skaidrība saderinātajiem. Mēs tevi lūdzam, Kungs apžēlojies!

***Draudze****:* Āmen

***Diakons/lektors****:* Aizlūgsim par to, lai laulību solījums piepildītos dzīvē

***Mācītājs****:* Dievs, kas mūs pazīsti visos sīkumos, svētī laulātos aizvien atjaunoties mīlestībā, ka tie paliek kopā laimē, un nelaimē, priekos un bēdās, veselībā un slimībā, bagātībā un nabadzībā. Lai nekas un neviens nešķir to, ko Tu esi savienojis! Mēs tevi lūdzam, Kungs apžēlojies!

***Draudze****:* Āmen

***Diakons/lektors****:* Aizlūgsim par tiem, kas vieni

***Mācītājs****:* Dievs, kas vienus esi savienojis laulībā, bet citus aicini dzīvot atturībā Debesu valstības dēļ, ļauj tiem, kas vieni, atrast piepildījumu savam dzīves aicinājumam lūgšanā un kalpošanā. Lai klosteri un kopienas kļūst par Tavas Baznīcas atjaunotni.  Mēs tevi lūdzam, Kungs apžēlojies!

***Draudze****:* Āmen

**7. Par vienotību**

***Diakons/lektors****:* Lūgsim par kristiešu vienotību

***Mācītājs****:* Dieva Gars, mūs ir sašķēlusi sašķelta pasaule, nāc un apvieno mūs patiesībā, mīlestībā un savaldībā. Lai pasaule ticētu, ka piederam Tev! Mēs Tevi lūdzam, nāc Svētais Gars, nāc!

***Draudze****:* Āmen

***Diakons/lektors****:* Lūgsim par vienību mūsu baznīcā

***Mācītājs****:* Dieva Gars, dāvā svētību, lai Tavus svētos noslēpumus baudīdami, mūsos pieaug to pestījošais spēks,  kas mūs vada vienotībā ar Tevi un vienam ar otru. Mēs Tevi lūdzam, nāc Svētais Gars, nāc!

***Draudze****:* Āmen

***Diakons/lektors****:* Lūgsim par vienotību ģimenēs

***Mācītājs****:* Dieva Gars, kas spēj atraisīt sagūstītas domas un atsvabināt nebrīvas attiecības, dāvā mums spēju piepildīt Tavu mīlestības bausli. Mēs Tevi lūdzam, nāc Svētais Gars, nāc!

***Draudze****:* Āmen

**8. Par misiju**

***Diakons/lektors****:* Lūgsim par tiem, kas jautā pēc ticības un pestīšanas

***Mācītājs****:* Kristu, tu sūtīji savus mācekļus un devi tiem varu pār ļauniem gariem un vārdus, kurus teikt. Dāvā gudrību garu un mīlestības spēku tiem draudzes cilvēkiem, kuri uzrunā un aicina uz draudzi nekristiešus. Ļauj atpazīt īstos laikus un brīžus. Tevi lūdzam, svētī!

***Draudze****:* Āmen

***Diakons/lektors****:* Aizlūgsim par to, lai Evaņģēlija labā vēsts nonāktu pie visiem

***Mācītājs****:* Kungs, kas gribēji piepildīt namu tad, kad kāzās aicinātie viesi negribēja nākt; mēs aizlūdzam par tiem, kas Tavu Labo vēsti apliecina presē, radio, TV, internetā un citur. Dāvā iespējas tiem pilnveidoties tā, lai viņu mācītais vestu cilvēkus uz Tava Dēla Baznīcu. Tevi lūdzam, svētī!

***Draudze****:* Āmen

***Diakons/lektors****:* Lūgsim par tiem, kas pametuši dievkalpošanu, par viņu atgriešanos

***Mācītājs****:* Kristu, Tu vajātāju Saulu spēji darīt par apustuli Pāvilu, atgriez no aplamiem ceļiem pie sevis, vienīgā Ceļa, tos, kas tavus vārdus neklausa un savu svētsolījumu aizmirsuši. Lai esam viens ganāms pulks un viens Gans. Tevi lūdzam, svētī!

***Draudze****:* Āmen

**9. Par jauniem aicinājumiem to dažādībā**

***Diakons/lektors****:* Aizlūgsim par jauniem aicinājumiem uz mācītāja, diakona, evaņģēlista, lektora  kalpošanu

***Mācītājs****:* Tēvs, Tavs Dēls teica: pļaujamā ir daudz, strādnieku maz; aicini jaunus strādniekus savā druvā! Ļauj, lai mēs viņus atpazīstam! Mēs lūdzam, Dievs, palīdzi!

***Draudze****:* Āmen

***Diakons/lektors****:* Aizlūgsim par jauniem aicinājumiem uz skolotāju, garīgo vadītāju kalpošanu

***Mācītājs****:* Tēvs, Tu pazīsti cilvēku sirdis, Tu negribi, ka esam pakļauti šīs pasaules viltus spēlei; radi uzticamu cilvēku sirdīs aicinājumu būt labiem skolotājiem un dāvā viņiem spēju prasmīgi vadīt ļaudis garīgai izaugsmei. Mēs lūdzam, Dievs, palīdzi!

***Draudze****:* Āmen